**Lespezi de cer**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LESPEZI DE CER

Aș fi vrut să te-ating

dar acum nu mai pot

de sub lespezi de cer,

din tăceri să te scot,

nu mai pot să mai fac

să-ți mijească tulpini,

chiar de-n mine-au rămas,

încă vii, rădăcini.

Cântul tău nu mai e...

și în suflet mi-e vid,

de-ai fi fost cel puțin

o frântură de lied

sau un tril de viori,

să te-ascult... dar în van...

note-ntregi au murit

așteptând un pian.

Dorul tău lăcrimează-n

retină prea des

ca să pot să te plâng

într-un vers ne’nțeles

de noianul de muguri

ce nu s-au deschis

nici sub lespezi de cer,

nici pe ram de cais.

Aș fi vrut să te văd

și-nspre stele-am strigat,

între îngeri să fii

poate-un înger uitat

și de-aceea, ascuns

în uitare de tot,

nu mai poți să te-arăți,

să te văd nu mai pot?

Dacă-n suflet, adânc,

în genunchi aș cădea,

oare-atunci m-ai simți,

oare-atunci m-ai vedea,

pentru mine-n sfârșit

ai învinge tăceri?

Pe sub lespezi de cer,

nasc mereu primăveri.

Hamburg, 14.03.19